钦定古今图书集成/明伦汇编/家范典/第064卷 > 《上留田行》前人
## 钦定古今图书集成/明伦汇编/家范典/第064卷 > 《上留田行》前人

行至上留田，孤坟何峥嵘。积此万古恨，春草不复生。
悲风四边来，肠断白杨声。借问谁家地？埋没蒿里茔。
古老向余言，言是上留田。蓬科马鬣今已平。昔之弟
死兄不葬，他人于此举铭旌。一鸟死，百鸟鸣。一兽走，
百兽惊。桓山之禽别离苦，欲去回翔不能征。田氏仓
卒骨肉分，青天白日摧紫荆。交柯之木本同形，东枝
憔悴西枝荣。无心之物尚如此，参《商胡》乃寻天兵。孤
竹延陵，让国扬名。高风缅邈，颓波激清。《尺布》之谣，塞
耳不能听。